सीसी की मियाद 20 साल और डेढ़ साल में ही उखड़ रहीं सड़कें
नगरपालिका इंजीनियर से पूछा कि एक सीमेंट-कांक्रीट रोड की मियाद कितनी होना चाहिए तो वे बोले कि 20 साल लेकिन इसके उलट नगरपालिका द्वारा ही नगर के विभिन्न इलाकों में बनाई जा रही सीमेंट-कांक्रीट रोड साल-डेढ़ साल में ही उखड़ने लगी है। उनमें बड़ी-बड़ी दरारें पड़ रही हैं। यहां कई सीसी सड़कें इसी तरह खराब हो गईं। इससे निर्माण की गुणवत्ता पर सवाल खड़े हो रहे हैं लेकिन जिम्मेदार ध्यान नहीं दे रहे।
एक किलोमीटर लंबी डामर सड़क बनाने में करीब 15 लाख रुपए लगते हैं। ये सड़क कम से कम पांच साल चलती है और लाख-डेढ़ लाख रुपए से मरम्मत कर दी जाए तो 10-15 साल निकल जाते हैं। इसके विपरीत इतनी ही लंबी सीसी रोड बनाने में दो से ढाई गुना यानी 30 से 35 लाख रुपए लगते हैं। ज्यादा लागत से सीसी रोड बनाने का मतलब ही है कि ये लंबे समय तक चले और बार-बार उसी रोड को बनाने का अतिरिक्त खर्च ना करना पड़े। क्योंकि सीसी रोड की मियाद करीब 20 साल रहती है। लेकिन नगरपालिका द्वारा नगर के विभिन्न इलाकों में बनाई गई ज्यादातर सीसी रोड उखड़ चुकी है। उनमें बड़ी-बड़ी दरारें पड़ गई हैं।
सालभर में फट गई सीसी रोड
नपा ने बहादुरपुर व लालाखेड़ा फंटा से जबरन कॉलोनी तरफ जाने वाली रोड पर सालभर पहले ही सीसी करवाया। इसमें दरारें पड़ गईं। सरकारी विभाग के ही एक इंजीनियर ने नाम नहीं छापने की शर्त पर बताया कि सीसी रोड एक बार फट जाने के बाद उसकी रिपेयरिंग संभव नहीं है। उसे तोड़कर नया बनाना ही पड़ता है। रिपेयरिंग तो खानापूर्ति है। यहां नपा से जब कभी ऐसी रोड के बारे में पूछते हैं तो बताया जाता है कि हम ठेकेदार से कहकर रिपेयरिंग करवा देंगे। छह महीने पहले बड़े बगीचे के पास सीताराम बाग तरफ जाने वाली रोड भी इसी तरह फट गई थी तो नपा ने उसमें डामर भरकर दरारें बंद कर दी। इस तरह नपा अपनी व ठेकेदार की गलतियों पर पर्दा डालकर इतिश्री कर लेती है। छोटे-छोटे टुकड़े जो दो लाख लागत के आसपास के होते हैं उनमें ये शिकायत ज्यादा रहती है।
काली मिट्टी में आती है समस्या
नगर के आंतरिक इलाकों में कम दबाव के मान से कम लागत की सीसी रोड बनती है। जो इलाके काली मिट्टी वाले हैं वहां रोड फटने की समस्या आती है। ठंड में रोड फटने की शिकायतें ज्यादा आती हैं। रोड खराब हैं, उनकी जांच करवाएंगे। कम दबाव वाली रोड पर हैवी व्हीकल बंद करवाने, गुणवत्ता सही नहीं है तो ठेकेदार का भुगतान रोकने व नई रोड बनाते समय व्हीकल का सर्वे कर एस्टीमेट बनाने जैसे कदम उठाएंगे। - एपीएस गहरवार, सीएमओ नपा जावरा
सीसी रोड के बुरे हाल, नपा सदन में भी उठा मुद्दा
एसडीओपी निवास के पीछे सीसी रोड डेढ़ साल में ही उखड़ गई। ये तीन साल गारंटी परफॉर्मेंस की सड़क थी। रिपेयरिंग तक नहीं की गई। तीन साल पहले रतलामीगेट से चौपाटी जाने वाले रोड की साइडों में हुआ सीसी भी जगह-जगह से उखड़ गया। पार्षद अजयसिंह भाटी ने परिषद सम्मेलन में मुद्दा भी उठाया लेकिन कुछ नहीं हुआ। जेतका साहब की गली में बना सीसी रोड 6 महीने में ही उखड़ गया। ये मामला तीन साल पहले का है। तत्कालीन पार्षद जगदीश चतवाणी ने मुद्दा उठाया। आंदोलन हुए तो नपा ने इस सीसी पर ही डामर कर दिया।
लापरवाही
सड़कों पर दरारें पड़ने के बाद भी जिम्मेदार नहीं दे रहे ध्यान
लालाखेड़ा फंटा से जबरन कॉलोनी तरफ जाने वाली रोड इस तरह फट गई है।
नपा द्वारा विभिन्न इलाकों में बनाए सीसी रोड उखड़े, बड़ी-बड़ी दरारें पड़ी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva